Coaliţia de guvernare s-a înţeles. Există candidat unic pentru București
Candidat unic pentru Primăria Municipiul București. Coaliţia de guvernare formată din PSD şi PNL se pare că a ajuns la un acord.
Numele acestuia nu a fost încă anunţat, după sedinţa ce a avut loc luni, 18 martie. În schimb, purtătorul de cuvânt al PSD a confirmat că va exista un candidat unic pentru Primăria Capitalei.
Mai mult, la fel se va proceda şi pentru primăriile de sector al Capitalei, dar şi la consiliul general şi cele ale sectoarelor.
Marţi, 19 martie, decizia va fi prezentată în interiorul celor două formaţiuni politice. Abia apoi, numele vor fi făcute publice, tot în decursul zilei de marţi.
"Avem candidat unic PSD-PNL la Primăria Capitalei, cu listă comună de consilieri, și, același lucru, candidați comuni la primăriile de sector și consiliile aferente.
Mâine dimineață vor fi întâlniri ale fiecărei organizații PNL sau PSD cu conducerile partidelor, după care e firesc să prezentăm decizia liderilor coaliției către oamenii din organizații, iar apoi vom face și formalizarea numelui candidatului.
E reverențios față de oamenii din organizații să nu anunțăm înainte să vorbim cu dumnealor", a explicat Lucian Romaşcanu luni, 18 martie, pentru Antena 3.
Este sau nu acest candidat Cătălin Cîrstoiu?
Candidat unic pentru Primăria Capitalei. Purtătorul de cuvânt al PSD a promis că lista numelor care vor intra în cursa electorală pentru Bucureşti va fi făcută publică marţi, 19 martie.
Întrebat dacă poate confirma faptul că medicul Cătălin Cîrstoiu, directorul Spitalului Universitar, ar fi candidatul comun PSD-PNL pentru Primăria Capitalei, Lucian Romaşcanu nu a oferit un răspuns direct.
Un sondaj intern al coaliţiei ar indica faptul că medicul s-ar bucura de 60% notorietate în Capitală. Bucureştenii ar avea o intenție de vot între 23 și 35% pentru Cătălin Cîrstoiu.
"Permiteți-mi să nu spun nume, dar mâine vom avea candidatul și sper ca lucrurile să intre în logica firească și să ne apucăm de treabă. (…)
Eu pot să vă confirm că decizia de a alege un candidat comun din afara spectrului politic cunoscut a avut la bază cifre care merg în direcția celor pe care dvs. le menționați.
Mie mi-ar fi plăcut să fie Gabriela Firea candidat, dar nu putea nici Gabriela Firea și mai puțin chiar Sebastian Burduja, să aducă electoratul celorlalți către candidatura proprie și atunci am fost nevoiți să mergem în această direcție care sper să fie una câștigătoare", a mai indicat reprezentantul PSD.
Directorul Spitalului Universitar are 49 de ani. Doctor în științe medicale, profesor universitar, decan al Facultății de Medicină U.M.F "Carol Davila" din Bucureşti, el a fost decorat cu Ordinul Sanitar în grad de Cavaler.